b'\n_START_ARTICLE_\nKotmara vas\n_START_SECTION_\nZgodovina\n_START_PARAGRAPH_\nKotmara vas se v pisnih virih prvi\xc4\x8d pojavlja leta 1142 kot Kotmansdorf, kar je izpeljanka iz osebnega imena Hotimir ali Hotemer. V tem \xc4\x8dasu se vzpostavi tudi nekaj manj\xc5\xa1ih naselij, ki so \xc5\xa1e danes del ob\xc4\x8dine. V 13. stoletju je Kotmara vas spadala pod upravljanje vetrinjskega samostana ali pod oblast hodi\xc5\xa1ke gosposke._NEWLINE_Prav tako se leta 1142 v pisnih virih prvi\xc4\x8d omenja grad Humberk (nem\xc5\xa1ko: Hollenburg) na levem bregu reke Drave. Ve\xc4\x8d stoletij je predstavljal center mo\xc4\x8di v celotnem Ro\xc5\xbeu, predvsem na podro\xc4\x8dju med Dravo in Hodi\xc5\xa1ko dolino. Leta 1348 ga je skoraj popolnoma uni\xc4\x8dil potres, nakar je bil leta 1349 obnovljen, od takrat naprej pa je bil v njem tudi sede\xc5\xbe okrajnega sodi\xc5\xa1\xc4\x8da._NEWLINE_Leta 1850 je bila iz katastrskih ob\xc4\x8din Humberk, Kotmara vas in Ro\xc4\x8dica ustanovljena nova skupna ob\xc4\x8dina Kotmara vas._NEWLINE_Leta 1920 je na Koro\xc5\xa1kem plebiscitu 62,3\xc2\xa0% prebivalcev ob\xc4\x8dine glasovalo za nedeljeno Koro\xc5\xa1ko in obstanek v Republiki Avstriji, 37,7% pa za spojitev z mati\xc4\x8dnim narodom oz. priklju\xc4\x8ditev k Jugoslaviji.'